Dezertašo salos

Dezertašo salos (port. Desertas Islands – „dykosios salos“) – nedidelių negyvenamų salų grupė Atlanto vandenyne, Madeiros salų grupėje, 25 km į pietryčius nuo Madeiros salos. Plotas 14,2 km². Dezertašo salas sudaro 3 salos, nusidriekusios grandine iš šiaurės vakarų į pietryčius 22,3 km, grandinės plotis 1,3 km. Salos vulkaninės kilmės, sudarytos iš bazalto, tefros, trachito. Salų paviršius uolingas, krantai skardingi. Augalija labai skurdi – pavieniai krūmokšniai, žolės, efemeriniai augalai. Dezertašo salas sudaro šios salos: Didžioji Dezerta (plotas 10 km², aukštis 442 m), Bužijas (plotas 3 km², aukštis 348 m), Šanas (plotas 1 km², aukštis 98 m). Dėl gėlo vandens trūkumo salos niekad nebuvo apgyvendintos. Dabar Didžiojoje Dezertoje yra salų prižiūrėtojo namas. 1990 m. salos paskelbtos gamtos rezervatu, čia sutinkami labai reti Viduržemio jūros ruoniai vienuoliai.